ชนะแล้วไม่ลดรา?ทายท้าวิชามาร
ไผ่ ดาวดิน ยังอดอาหารในเรือนจำหลังถูกคุมขังเป็นวันที่ 11 ฐานแจกเอกสาร Vote No อดีต ส.ส.เชียงใหม่และเครือญาติยังถูกขังต่ออีก 12 วัน รวมทั้งบางคนที่ไม่เกี่ยวข้องงานการเมือง เช่นน้องสาว ทั้งที่การทำประชามติจบสิ้นแล้ว ฝ่ายรับชนะเบ็ดเสร็จไปแล้ว
17 ส.ค. 2559

ไผ่ ดาวดิน ยังอดอาหารในเรือนจำหลังถูกคุมขังเป็นวันที่ 11 ฐานแจกเอกสาร Vote No อดีต ส.ส.เชียงใหม่และเครือญาติยังถูกขังต่ออีก 12 วัน รวมทั้งบางคนที่ไม่เกี่ยวข้องงานการเมือง เช่นน้องสาว ทั้งที่การทำประชามติจบสิ้นแล้ว ฝ่ายรับชนะเบ็ดเสร็จไปแล้ว
 ใบตองแห้ง
 
พูดอย่างนี้ไม่ใช่อ้อนวอนขอความเมตตา ชนะแล้วกรุณาไว้ชีวิตผู้แพ้ แต่จะชวนตั้งคำถามว่า หนึ่ง คุณตีความ 16 ล้านเสียงอย่างไร และสอง เมื่อร่างรัฐธรรมนูญผ่าน เตรียมประกาศใช้ การใช้อำนาจปกครองประเทศควรปรับเปลี่ยนหรือไม่อย่างไร
หลายฝ่ายเห็นตรงกันว่ากระแสหลักใน 16 ล้านเสียงต้องการให้บ้านเมืองกลับสู่ภาวะปกติ ไม่อยากเห็นความวุ่นวาย จึงยอมให้ คสช.ปกครองประเทศอีกระยะหนึ่งเพื่อเดินตามโรดแมพไปสู่เลือกตั้ง โดยหวังว่าหลังเลือกตั้งทุกอย่างจะดีขึ้น รวมทั้งเศรษฐกิจ
กระแสหลักไม่ใช่กระแสสุดขั้วสุดโต่ง ปลุกความเกลียดชังนะครับ กระแสหลักแค่อยากเห็นบ้านเมืองสงบ เพื่อทำมาหากิน คุณบอกไม่ได้ด้วยว่ากระแสหลักนิยมชมชื่น คสช.หรือเห็นดีเห็นงามทุกอย่าง เพียงแค่ความรู้สึกว่า เอาวะ ยังดีกว่าตอนมีเลือกตั้งแล้วมีม็อบปิดเมืองปิดสถานที่ราชการจนไม่เป็นอันทำมาหากิน
แต่แน่ละ ไม่ว่าด้วยเหตุผลอะไร อาจไม่เข้าใจไม่ใส่ใจหรือตัดสินใจจากปัญหาเฉพาะหน้า 16 ล้านเสียงก็ได้สถาปนาโครงสร้างอำนาจที่มั่นคงให้ คสช. ทั้งอำนาจในช่วงก่อนมีรัฐบาลใหม่อีกปีกว่า และอำนาจตั้ง 250 ส.ว.ไปเลือกนายกฯ
คำถามคือ คสช.จะใช้อำนาจนี้อย่างไร  ให้เป็นตามความต้องการของ 16 ล้านเสียงที่อยากเห็นประเทศกลับสู่ภาวะปกติ กลับสู่เลือกตั้ง แก้ปัญหาเศรษฐกิจปากท้อง รวมทั้ง “เอาชนะใจคน”
นี่คือขั้นตอนต่อไปของการต่อสู้ทางการเมือง โดยฝ่ายเห็นต่างไม่สามารถทำอะไรได้ นอกจากต้องต่อสู้ในขั้นตอนที่ถูกกำหนด โต้แย้งด้วยเหตุผล เพื่อ “เอาชนะใจคน” เพื่อดึงคนใน 16 ล้านเสียงมาเพิ่มข้าง 10 ล้านเสียง เพียงแต่ คสช.ได้เปรียบทุกอย่างเพราะถ้าทำสำเร็จ ก็เสร็จกัน
ฉะนั้นถามอีกครั้งสิครับ ถ้ามุ่งมั่นแต่ใช้อำนาจ อย่างหลังเหตุระเบิดภาคใต้ เอาตัวนักเคลื่อนไหวในพื้นที่ แกนนำเสื้อแดงอ่างทอง มหาสารคาม กระทั่งแม่ค้าพริกแกง ไปคุมไว้ในค่ายทหาร โดยยังไม่มีพยานหลักฐานว่าเกี่ยวข้องอย่างไร นี่จะ “ชนะใจคน” หรือเปล่า
ในขณะเดียวกัน ประชามติผ่านร่างรัฐธรรมนูญ แม้ด้านหนึ่งเป็นการให้ความชอบธรรมอำนาจ คสช.ม.44 แต่อีกด้านหนึ่งก็คือการนำประเทศกลับไปสู่การปกครองด้วยระบอบกฎหมาย มีรัฐธรรมนูญเป็นกฎหมายสูงสุด นี่เป็นความลักลั่น ที่นักนิติศาสตร์ไม่สามารถตอบได้ว่า นับจากนี้ไปปีกว่า ประเทศปกครองด้วยรัฐธรรมนูญฉบับใดกันแน่ รัฐธรรมนูญเป็นกฎหมายสูงสุด แค่ คสช.ยังมีอำนาจเต็มตามรัฐธรรมนูญชั่วคราว
กระนั้น หาก คสช.ต้องการนำประเทศกลับสู่ภาวะปกติ กลับสู่บรรยากาศแห่งความเชื่อมั่น ของทั้งประชาชนทั่วไป นักลงทุนไทยและต่างชาติ คสช.เองก็ต้องค่อยๆ ทำให้ประเทศกลับสู่การปกครองด้วยระบบกฎหมาย แม้มี ม.44 ในมือในระยะเปลี่ยนผ่าน แต่การใช้อำนาจผ่าน ม.44 ก็ต้องลดน้อยลง หันไปใช้อำนาจรัฐบาลตามกฎหมายปกติให้มากขึ้น
ไม่ได้บอกว่าห้ามรัฐบาลจับใครนี่ครับ แต่หันไปใช้กระบวนการยุติธรรมปกติ ขึ้นศาลปกติ ได้ประกันตัวสู้คดี ไม่ใช่มีอะไรก็เอาตัวไปไว้ในค่ายทหาร ทำแบบนั้นนำบ้านเมืองกลับสู่ภาวะปกติไม่ได้หรอก 
 